钦定古今图书集成/明伦汇编/官常典/第748卷 > 刘振之 王应翼
## 钦定古今图书集成/明伦汇编/官常典/第748卷 > 刘振之 王应翼

按《明外史忠义传》：“振之，字而强，慈谿人。性刚方，敦学
行，以名教自持，乡人严重之。崇祯三年，举于乡，署东
阳教谕，迁鄢陵知县。大将索饷，不应，被缚去。父老敛
资以犒，始释归。十四年十二月，李自成陷许州，杀知
州王应翼。自许以南无坚城，有奸人素通贼，倡言城
小宜速降。振之怒，厉声叱退之。典史杜邦举曰：‘城存
与存，亡与亡，人臣大义，岂可偷生辱祖宗’？”公言是。振
之乃与集吏民共守。无何，贼大至，城陷，振之走谒先
师，秉笏坐堂上。贼索印不予，缚置雪中三日夜，骂不
绝口，乱刃交下，乃死。初，振之书一小简藏箧中，每岁
元旦取视，辄加纸封其上。及死，家人发箧，乃“不贪财，
不好色，不畏死”三语也。其立志如此。赠光禄寺丞。